open-index/open-wikipedia-markdown huggingface dataset:
Palaunrilli

**Palaunrilli** (*Megazosterops palauensis*) on rilleihin kuuluva lintulaji. Lajia tavataan Palaun saarilta.

## Koko ja ulkonäkö
Palaunrilli kasvaa noin 14 cm pitkäksi. Sukupuolet muistuttavat toisiaan ulkonäöltään. Lajin päälaki ja posket ovat harmaat. Poskissa on ohuita valkoisia juovia. Palaunrillin silmäkulmajuova on kellertävä ja silmiä ympäröi lisäksi vaaleankeltainen rengas. Linnun selkä ja siivet ovat harmahtavan vihreät ja rinta ja vatsa kellertävän vihreät. Palaunrillin nokka on tukeva. 

## Levinneisyys ja elintavat
Palaunrilliä tavataan Ngeruktabelin, Urukthapelin ja Peleliun saarilta. Lajin elinympäristöä ovat tiheikköiset kalkkikivimaiden metsät. Se liikkuu yksin tai pieninä parvina. Palaunrillin ravintoa ovat hyönteiset ja lisäksi kasvien hedelmät ja mesi.

Palaunrilli luokitellaan silmälläpidettäväksi lajiksi, ja kannan kooksi arvioidaan noin 14&nbsp;000 yksilöä. Kantaa uhkaa elinympäristön häviäminen metsien hakkuiden vuoksi.

## Lähteet
Työväenpuolue (Malta)

**Työväenpuolue** () on maltalainen sosiaalidemokraattinen puolue. Se on toinen Maltan kahdesta valtapuolueesta yhdessä kilpailevan kansallispuolueen kanssa. Maltan itsenäistymisestä alkaen (1964) kansallis- ja työväenpuolue ovat saaneet valtaosan äänistä ja olleet hallituksessa vuorotellen.

Perinteisesti työväenpuolue kannatti ulkopoliittista sitoutumattomuutta, siinä missä kansallispuolue oli länsimielisempi. Ollessaan hallituksessa 1971–1987 työväenpuolue lähentyi Kiinan ja Libyan kanssa sekä solmi Britannian kanssa sopimuksen brittiläisten sotilaiden poistamiseksi Maltan alueelta vuonna 1979. Hallitukseen päässeen kansallispuolueen haettua Euroopan unionin jäsenyyttä vuonna 1990 työväenpuolue vastusti, koska halusi maansa ja EU:n välille erityissuhteen ja vapaakauppa-alueen ilman jäsenyyttä unionissa. Parlamenttivaaleissa 1996 työväenpuolue nousi valtaan ja jäädytti jäsenyyshakemuksen, mutta puolueen sisäisten erimielisyyksien takia hallitus hajosi. Ennenaikaisissa parlamenttivaaleissa 1998 kansallispuolue voitti ja Maltan lähentyminen EU:n kanssa jatkui. Euroopan unionin jäsenvaltio Maltasta tuli vuonna 2004. Työväenpuolueelle koitti pitkäkestoinen 15 vuoden oppositiokausi, joka päättyi vuoden 2013 parlamenttivaaleissa Joseph Muscatin johdettua puolueensa vaalivoittoon. Hänen kaudellaan puolue uudistui konservatiivisesta EU-vastaisuudesta huomattavasti liberaalimpaan suuntaan. Joseph Muscat pysyi pääministerinä vuoteen 2020, jolloin hän erosi korruptiota tutkineen toimittaja Daphne Caruana Galizian murhaajien suojeluun liittyvässä skandaalissa. Puolueen uudeksi johtajaksi ja Maltan pääministeriksi nousi Robert Abela.

Puolue sai vuoden 2022 parlamenttivaaleissa 44 edustajan enemmistön parlamenttiin. Paikkamäärä laski yhdellä edustaja Rosianne Cutajarin siirryttyä sitoutumattomaksi vuonna 2023. Europarlamenttivaaleissa 2019 puolue sai neljä europarlamentaarikkoa kuudesta.

## Lähteet
Heksahydrokannabinoli

**Heksahydrokannabinoli** (**HHC**) on psykoaktiivinen kannabinoidi ja tetrahydrokannabinolin (THC) hydrattu johdannainen, jota esiintyy luontaisesti pieninä määrinä hampussa, mutta sitä voidaan myös tuottaa puolisynteettisesti hydraamalla kannabisuutetta. Aineen syntetisoi ensimmäistä kertaa Roger Adams vuonna 1947. HHC:tä käytetään päihteenä ja sen käytöllä haetaan samanlaista vaikutusta kuin THC:llä.

Suomessa HHC luokiteltiin ensin vuonna 2023 kuluttajamarkkinoilta kielletyksi psykoaktiiviseksi aineeksi ja vuonna 2025 se luokiteltiin huumausaineeksi.

## Lähteet

## Aiheesta muualla
* Technical report, Hexahydrocannabinol (HHC) and related substances European Monitoring Centre for Drugs and Drug Addiction (EMCDDA) 17.04.2023.
Baykar Bayraktar Kızılelma

**Baykar Bayraktar Kızılelma** on turkkilaisen Baykarin valmistama suihkumoottorikäyttöinen miehittämätön sotilaallinen ilma-alus. Se on suunniteltu toimimaan lentotukialuksilta ja on varustettu häiveominaisuuksilla.

## Suunnittelu

Kızılelma suunniteltiin MIUS-projektissa (, vapaasti ) lähinnä Turkin omaan käyttöön. Kızılelman tuotanto alkoi maaliskuussa 2022. Samalla julkaistiin nimi *Kızılelma*, joka tarkoittaa suomeksi punaista omenaa. Kone teki ensilentonsa 14. joulukuuta 2022.

Kızılelma on miehittämätön taistelulentokone. Se on rakenteeltaan deltasiipinen ja siinä on liikkumiskykyä parantavat canard-siivekkeet. Kone on varustettu AESA-tutkalla ja sisäisellä asekuilulla. Muodot, sisällä kannettavat aseet ja pinnoite kertovat tutkassa näkymisen minimoinnista eli häiveominaisuuksista.

Kızılelmojen moottorit ovat turkkilais-ukrainalaisen yrityksen valmistamia ohivirtaussuihkumoottoreita. Koneesta on suunniteltu ainakin kolmea moottoreiltaan erilaista versiota, joista alkuperäinen A-malli olisi alisooninen ja suunnitteluvaiheen B- ja C-mallit ylisoonisia. A ja B olisivat yksimoottorisia, C kaksimoottorinen.

Kızılelma on suunniteltu toimimaan lentotukialuksilta, kuten Turkin laivaston TCG Anadolulta, ja nousemaan laivalta ilman avustavaa katapulttia.

## Käyttäjät

* Turkin ilmavoimat
* Turkin merivoimat

## Lähteet
D. J. Fontana

**Dominic Joseph Fontana** (15. maaliskuuta 1931 – 13. kesäkuuta 2018) oli yhdysvaltalainen rumpali, joka tunnettiin ennen kaikkea Elvis Presleyn rumpalina. Hän säesti Presleytä noin 460:lla levytyksellä vuosina 1955-1969. Presleyn kyseisten vuosien yhtye, johon kuuluivat Fontana, Scotty Moore ja Bill Black kantoi nimeä The Blue Moon Boys. D. J. Fontana on vieraillut myös suomalaisten levyillä. Hän soitti Jussi Raittisen albumilla Nashville sekä Agentsin albumilla Agents Is... Rock!.
Antonio Rosmini-Serbati

**Antonio Rosmini-Serbati** (24. maaliskuuta 1797 Rovereto, Tiroli, Pyhä saksalais-roomalainen keisarikunta – 1. heinäkuuta 1855 Stresa, Sardinia-Piemonte) oli italialainen filosofi ja katolinen pappi. Rosminin kansallismielinen toiminta ja filosofia vaikutti merkittävästi italialaiseen aatemaailmaan, mutta hänellä ei ollut juurikaan vaikutusta Italian ulkopuolella.

## Elämä ja ura
Rosmini syntyi varakkaaseen aatelisperheeseen, mutta hän päätti jo varhain ryhtyä papiksi. Opiskeltuaan Paviassa ja Padovassa hän sai vuonna 1821 pappisvihkimyksen. Hän perusti vuonna 1828 uuden uskonnollisen sääntökunnan Istituto della caritán, joka tunnetaan Italiassa yleisesti nimellä rosminilaiset. Jäsenet saattoivat olla pappeja tai maallikoita, ja he omistautuivat saarnaamiselle, nuorten kasvatukselle ja hyväntekeväisyystyölle. Rosmini suhtautui myönteisesti Italian kansallismieliseen liikkeeseen, mutta hän arvosteli voimakkaasti sen kirkonvastaisia suuntauksia. Hänen tavoitteenaan oli saada aikaan Italian eri valtioiden liitto, jonka piti olla paavin valvonnassa. Itävaltalaiset vainosivat häntä hänen italialaisen isänmaallisuutensa vuoksi. Hän vetäytyi vuonna 1840 huvilalleen Stresaan, mutta vuonna 1848 hän lähti Roomaan Sardinian kuninkaan lähettiläänä paavin luo. Hän pääsi läheiseen yhteistyöhön paavi Pius IX:n kanssa, ja Rooman vallankumouksen puhjettua hän saattoi marraskuussa 1848 paavin maanpakoon. Hänen teoksensa herättivät kuitenkin suurta vastustusta erityisesti jesuiittojen keskuudessa, ja vuonna 1849 kaksi hänen kirkollista uudistusta koskevaa teostaan asetettiin kiellettyjen kirjojen luetteloon. Rosmini ilmoitti heti alistuvansa ja vetäytyi yksityiselämään. Kirkko julisti kaikki Rosminin teokset hänen kuolemaansa edeltäneenä vuonna hyväksyttäviksi lukea. Noin 40 vuotta myöhemmin paavi Leo XIII kuitenkin tuomitsi hänen opetuksensa.

Filosofina hän sai vaikutteita Platonilta, Descartesilta, Schellingiltä ja Hegeliltä ja pyrki säilyttämään keskitien empirismin ja rationalismin välillä. Hän pyrki sovittamaan filosofiassaan yhteen katolisen teologian ja modernin poliittisen ja yhteiskunnallisen ajattelun. Hänen filosofisen järjestelmänsä keskiössä on ideaaliolennon käsite, joka on Jumalan heijastuma ihmisessä. Rosminin pääteos on *Nuovo saggio sull' origine delle idee* (1830).

## Lähteet

## Aiheesta muualla
Scheel

**Scheel** on muun muassa seuraavien henkilöiden sukunimi:

* Joakim Scheel (etunimi myös Jaakkima, Joachim, sukunimi myös Scheele, Scheelen; k. 1606), saksalaissyntyinen sotilas, Ruotsin laivaston yliamiraali
* Paavali Scheel (lat. Paulus Scheel, k. 1516), Turun tuomiorovasti
* Walter Scheel (1919–2016), saksalainen Vapaan demokraattisen puolueen poliitikko ja entinen Saksan liittopresidentti

* Valdemar Scheel Hansteen (1897–1980), norjalainen arkkitehti

## Katso myös
* Scheele
Saviors

**Saviors** on Green Dayn neljästoista studioalbumi, joka julkaistiin 19. tammikuuta 2024. Albumin tuottaa Rob Cavallo ensimmäistä kertaa sitten ¡Tré!n vuodelta 2012. Albumin ensimmäinen single "The American Dream Is Killing Me" julkaistiin 24. lokakuuta 2023.

## Nauhoitus ja julkaisu
Marraskuussa 2022 Green Day vahvisti nauhoittavansa uutta studioalbumia, jonka on määrä ilmestyä alkuvuodesta 2024. Albumin tuottaa yhtyeelle tuttu Rob Cavallo. Yhtye soitti uuden kappaleen "1981" 16. heinäkuuta 2023 Festival d'été de Québecissa. Lokakuussa 2023 Green Day julkaisi verkkosivun "The American Dream Is Killing Me". Sivustolla oli tiiserivideo uudesta samannimisestä singlestä, joka julkaistaan 24. lokakuuta 2023. Green Day esiintyi salakeikalla Fremont Country Clubilla, Las Vegasissa 19. lokakuuta 2023. Keikalla yhtye esitti "The American Dream Is Killing Me" -kappaleen tulevalta albumilta ensi kertaa livenä ja vahvisti lähtevän massiiviselle kiertueelle 2024. Green Dayn on määrä aloittaa kiertue Pohjois-Amerikasta yhdessä The Smashing Pumpkinsin, Rancidin ja The Linda Lindasin kanssa. Green Day esitti When We Were Young-festivaalin toisena päivänä 22. lokakuuta 2023 uuden kappaleen "Look Ma, No Brains!" ensimmäistä kertaa. 24. lokakuuta Green Day julkaisi "The American Dream Is Killing Me" singlen ja zombieteemaisen musiikkivideon sekä vahvisti uuden albumin Saviors ilmestyvän 19. tammikuuta 2024. Albumin toinen single "Look Ma, No Brains!" julkaistiin 2. marraskuuta 2023. Marraskuun 4. päivänä yhtye soitti kappaleen "1981" uudestaan Bataclanissa, Pariisissa. Albumin kolmas single "Dilemma" julkaistiin 7. joulukuuta 2023 musiikkivideon kera. Neljäs single "One Eyed Bastard" julkaistiin 5. tammikuuta 2024 myös musiikkivideon kera. Albumin viimeinen single "Bobby Sox" julkaistiin päivää ennen albumin julkaisua 18. tammikuuta 2024 musiikkivideon kera.

9. huhtikuuta 2025 "Smash It Like Belushi" julkaistiin ensimmäisenä singlenä Saviorsin deluxe-versiosta, joka on määrä julkaista 23. toukokuuta 2025. "Ballyhoo" julkaistiin Saviors deluxen toisena singlenä 2. toukokuuta 2025.

## Kappaleet

## Arvostelut
* Helsingin Sanomat: 
* Kulttuuritoimitus: 
* Soundi: 

## Lähteet
Helen (Waldeckin ja Pyrmontin prinsessa)

**Waldeckin ja Pyrmontin prinsessa Helen** (*Helene Friederike Auguste zu Waldeck und Pyrmont) *, ) oli saksalainen prinsessa, joka avioitui vuonna 1882 Englannin kuningasperheen prinssi Leopoldin kanssa. Hänestä tuli avioliittonsa myötä myös Albanyn herttuatar.

Alle kaksi vuotta häiden jälkeen Leopold, joka oli kuningatar Viktorian ja prinssi Albertin poika ja sairasti perinnöllistä hemofiliaa, kaatui Cannesissa ja kuoli. Heillä oli kaksi lasta. Prinsessa Alicesta (1883–1981) tuli Athlonen kreivitär ja pisimpään elänyt kuningatar Viktorian lapsenlapsi. Charles Edward peri Saksi-Coburg-Gothan herttuan arvonimen sedältään Alfredilta.

Helen oli Alankomaiden kuningatar Emman sisar ja Ruotsin kuningas Kaarle XVI Kustaan äidinisänäiti.

## Lähteet

## Aiheesta muualla
* Princess Helen, Duchess of Albany (1861-1922) *National Portrait Gallery*
* Helen of Waldeck-Pyrmont *Unofficial Royalty*
Frans von Schéele

**Frans Alexander von Schéele**  (31. heinäkuuta 1853 – 11. toukokuuta 1931) oli ruotsalainen filosofi. Scheele valmistui ylioppilaaksi Uppsalassa 1873, tuli dosentiksi 1885 (ensin estetiikan, sittemmin käytännöllisen filosofian) ja sai 1905 nimityksen Tukholman kansakoulujen tarkastajaksi. Hän julkaisi väitöskirjat *S. Grubbes skönhetslära* (1885) ja *Kan Gud tänkas såsom vilja?"* (1887). Lisäksi hän julkaisi muun muassa sielutieteen oppikirjan *Det mänskliga själslifvet* (1894-96), *Filosofiska studier* I (1899) ja kasvatusopilliset teokset *Om allmänbildning ooh själfstudium* (1905) ja *Folkuppfostran och yrkesskolor* (1911).

## Lähteet

## Aiheesta muualla
Valloittajan moskeija (Istanbul)

**Valloittajan moskeija** () on Istanbulissa sijaitseva moskeija. Moskeijan rakentaminen aloitettiin 1463 sulttaani Mehmed II:n (1432–1481) käskystä kymmenen vuotta sen jälkeen, kun hän oli valloittanut Konstantinopolin. Rakennustyöt kestivät seitsemän vuotta. Moskeijan nimi viittaa Mehmedin lisänimeen *Valloittaja*. Sulttaani Mehmed II on haudattu moskeijaan.

Alun perin moskeijan paikalla sijaitsi kirkko, josta käsin ekumeeninen patriarkka johti ortodoksista kirkkoa. Suleimanin moskeijan valmistumiseen (1557) asti Valloittajan moskeija oli Konstantinopolin suurin moskeija. Alkuperäinen Valloittajan moskeija tuhoutui maanjäristyksessä vuonna 1766, ja uudelleen rakennettu moskeija vihittiin käyttöön 1771.

Minareetteja moskeijassa on alusta alkaen ollut kaksi. Alkuperäisissä minareeteissa oli vain yksi parveke, mutta niihin tehtiin muutoksia 1800-luvulla.

Moskeija on avoinna yleisölle, vaikkakin sen vierailijamäärät ovat melko pienet. Se kerää vapaaehtoista sisäänpääsymaksua.

## Galleria

Tiedosto:Istanbul Fatih Mosque courtyard in 2015 9278.jpg|Sisäpiha
Tiedosto:Istanbul Fatih Mosque interior in 2004 4885.jpg|Moskeija sisältä
Tiedosto:Fatih Camii - Aerial view.jpg|Moskeija ilmakuvassa
Tiedosto:II. Mehmed tomb.jpg|Mehmed II:n hauta


## Lähteet
Uno Hagberg

**Uno Hagberg** (11. helmikuuta 1872 Alaveteli – 5. maaliskuuta 1947 Tampere) oli suomalainen Tampereella vaikuttanut apteekkari.

Uno Hagberg kävi kahdeksan luokkaa Vaasan ruotsalaista lyseota ja meni sitten 1894 apteekkioppilaaksi Korsholman apteekkiin. Suoritettuaan farmaseuttitutkinnon 1897 hän opiskeli Marburgin yliopistossa 1900–1901 ja tuli proviisoriksi 1903. Hagberg työskenteli apteekeissa Vaasassa, Hangossa, Mikkelissä ja Helsingissä. Vuonna 1905 hän hankki Tampereen II apteekin oikeudet, ja hän piti tätä apteekkia kuolemaansa saakka. Apteekki sijaitsi Sandbergin talossa Kauppakadun ja Aleksis Kiven kadun kulmassa. Hagberg hankki omistukseensa Tampereelta *Viola Rohdoskauppa ja Teknokemiallinen Tehdas* -nimisen yrityksen vuonna 1917 sekä *Hämeen Rohdoskaupan* vuonna 1927.

Hagberg kuului Farmaseuttisen yhdistyksen johtoon ja oli jäsenenä Suomen apteekkariyhdistyksen hallituksessa. Hagberg oli Tampereen rahatoimikamarin ja terveyslautakunnan jäsen. Hän oli myös Tampereen ruotsalaisen yhteiskoulun ja De Gamlas Hem -vanhainkodin hallituksen jäsen. Hän kuului Tampereen Rohdos Oy:n hallitukseen ja oli mukana J. W. Enqvist Oy:n, Oy Star Ab:n ja Kuopion Rohdos Oy:n johtoelimissä.

Hagberg rakennutti vuonna 1923 Pyynikinrinteeseen Pyynikinlinnan tai epävirallisesti myös Pirtulinnan nimellä tunnetun 1920-luvun klassisismia edustaneen asuntopalatsin, jonka suunnitteli arkkitehti Jarl Eklund. Pyynikinlinnan osti sittemmin 1930-luvulla vuorineuvos Emil Aaltonen, ja nykyisin siinä sijaitsee Emil Aaltosen museo.

Uno Hagberg oli naimisissa teollisuusjohtaja J. W. Enqvistin tyttären Anna Margareta Enqvistin kanssa. Heidän poikansa oli kauppaneuvos Per Olof Hagberg, joka toimi Tampereen Rohdos Oy:n toimitusjohtajana.

## Lähteet
Newnew Polar Bear

**Newnew Polar Bear** on Hongkongiin rekisteröity Eilbek- tai MW 1600 -luokan rahtialus. Se on 169 metriä pitkä ja hieman yli 27 metriä leveä konttialus, johon mahtuu hieman yli 1 600 tavanomaista rahtikonttia.

Alus laskettiin vesille Saksan Papenburgissa vuonna 2005. Sen nimi on ollut aiemmin MS Reinbek ja Baltic Fulmar. Se on ollut rekisteröitynä Saksaan, Isoon-Britanniaan, Liberiaan, Kyprokseen, Maltaan ja Kiinaan. Vuonna 2023 aluksen osti Hainan Yangpu Newnew Shipping, johon liittyy myös kiinalais-venäläinen logistiikkayritys Torgmoll.

## Kaapelivaurio 2023

Lokakuussa 2023 alus yhdistettiin Balticconnector-kaasuputken vaurioon. Newnew Polar Bear lähti Pietarista Kiinaan pitkin Koillisväylää ensimmäistä kertaa 7. heinäkuuta 2023 ja saapui Shanghaihin 4. elokuuta. Alus poikkesi paluumatkalla Pietariin Arkangelissa ja Kaliningradissa. Se oli juuri ylittämässä Balticconnector-kaasuputkea 8. lokakuuta, kun vaurio putkeen syntyi.

Hongkongilainen *[[South China Morning Post]]in* mukaan Kiinan viranomaiset pidättivät aluksen kapteenin toukokuussa 2025, ja hänet on määrätty tutkintavankeuteen. Häntä epäillään Balticconnectorin kaasuputken ja useiden telekaapeleiden vaurioittamisesta Suomenlahdella syksyllä 2023.

## Katso myös
* Eagle S – alus, joka katkaisi Estlink 2 -sähkökaapelin joulukuussa 2024
* Yi Peng 3 3 – alus, jota epäiltiin merikaapeleiden katkaisusta marraskuussa 2024
* Fitburg, kaapelivaurio 2025
* Suomenlahden merikaapelikatkot

## Lähteet
Harald Wilenius

**Harald Johan Wilenius** (s. 29. toukokuuta 1936 Helsinki) on suomalainen eläköitynyt pakkausalan yritysjohtaja, joka on saanut kauppaneuvoksen arvonimen.

Wileniuksen vanhemmat olivat työnjohtaja Johan Wilenius ja Margit Gessler. Hän avioitui 1957 Ester Kaarina Linsénin kanssa. Wilenius tuli ylioppilaaksi Åggelby svenska samskolasta 1955 ja valmistui diplomiekonomiksi Svenska handelshögskolanista 1960. Hän oli Suomen Gallupin markkinatutkija 1959–1961, Oy Mainos Taucher Reklam Ab:n markkinatutkimuspäällikkö 1961–1963, Kahvi Oy:n toimitusjohtajan assistentti ja uusien tuotelinjojen kehittäjä 1963–1964, Arvo Ahti Oy:n apulaisjohtaja 1964 ja Colgate-Palmoliven Suomessa toimineen tytäryhtiön toimitusjohtaja ja hallituksen jäsen 1964–1968. Elopak Oy:n markkinointijohtaja Wilenius oli 1969–1971 ja sitten yrityksen toimitusjohtaja vuoteen 1990, minkä jälkeen hän toimi vielä yrityksen hallituksessa ja konsernijohtajana. Wileniuksella on ollut myös useita asiantuntija- ja luottamustehtäviä. Kauppaneuvoksen arvonimen hän sai 1987. 

## Lähteet
Metéora (kunta)

**Metéora** () on Kreikan kunta (Δήμος Μετεώρων, *Dímos Meteóron*), joka sijaitsee Tríkalan alueyksikössä Thessalian alueella. Kunnan pinta-ala on 1&nbsp;650,2 neliökilometriä ja väkiluku 21&nbsp;991 (vuonna 2011). Kunnan kuntakeskus on Kalampáka.

Metéoran kunta sijaitsee Thessalian luoteisosassa. Sen suurimmat asutukset ovat Kalampákan kaupunki sekä Vasilikín ja Kastrákin kylät. Kunta on saanut nimensä sen alueella lähellä Kalampákaa ja Kastrákia sijaitsevasta Metéoran luonto- ja luostarialueesta, joka on Unescon maailmanperintökohde.

Kunta muodostui nimellä *Kalampákan kunta* (Δήμος Καλαμπάκας, *Dímos Kalampákas*), kun vanha, pienempi Kalampákan kunta sekä Aspropótamos, Chásia, Kastaniá, Kleinó, Malakási, Tymfaía ja Vasilikí yhdistyivät vuoden 2011 alussa Kallikrates-suunnitelman mukaisesti suuremmaksi Kalampákan kunnaksi. Se nimettiin vuonna 2018 uudelleen Metéoran kunnaksi, koska sen haluttiin kantavan maailmalla tunnetuimman kohteensa nimeä.

## Kunnan osat

Vuoden 2011 kuntauudistuksesta lähtien Metéoran kunta (vuoden 2011 väestönlaskentatiedoissa nimellä Kalampákan kunta) muodostuu kahdeksasta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:

## Lähteet

## Aiheesta muualla

* Δήμος Μετεώρων . Metéoran kunnan verkkosivut.
Energia Turkissa

**Energia Turkissa** käsittelee Turkin  energian tuotantoon ja kulutukseen liittyviä asioita.

Turkin energiankulutus on maailman valtioista 76. sijalla. Turkkilaiset kuluttavat henkeä kohti 79,126 miljoonaa BTU:ta. Turkki on 2010-luvulla pyrkinyt monipuolistamaan energialähteitään. Ensimmäinen ydinvoimala on rakenteilla. Sen odotetaan olevan täysin valmis vuoteen 2028 mennessä.

Turkki tuottaa kivihiiltä, öljyä ja maakaasua. Sen ruskohiilivarat ovat merkittävät ja sijaitsevat pääosin Zonguldakin alueella. Öljyä on maan kaakkoisosassa sekä luoteessa Traakian alueella. Öljyntuotanto ei riitä kattamaan kotimaista kulutusta. Merkittävimmät vesivoimalat ovat Sakarya-, Kemer-, Kızıl- ja Seyhan-joissa sekä Eufratin padot, etenkin Kebanin ja Atatürkin pato.

Turkissa tuotettu energia jakautuu eri energianlähteisiin seuraavasti:
* fossiiliset polttoaineet: 56 % kokonaiskapasiteetista (arvio 2020)
* vesivoima: 26,3 % kokonaiskapasiteetista (arvio 2020) 
* tuulivoima: 8,4 % kokonaiskapasiteetista (arvio 2020)
* aurinkoenergia: 3,8 % kokonaiskapasiteetista (arvio 2020) 
* geoterminen energia: 3,4 % kokonaiskapasiteetista (arvio 2020)

Turkki tuo tavallista ja nesteytettyä maakaasua (LNG) Venäjältä ja Yhdysvalloista.
 
Turkki julkisti tammikuussa 2023 ajantasaistetut uusituvien energiamuotojen tavoitteensa. Maa pyrkii energiatuotannossaan hiilineutraaliksi vuoteen 2053 mennessä. Tähän liittyen Turkissa on jo rakennettu paljon uusiutuvan energian tuotantokapasiteettiä, ja tätä asennettua kapasiteettia pyritään lisäämään voimakkaasti. Vuoteen 2035 mennessä esimerkiksi vesivoimalaitosten asennettua kapasiteettiä pyritään nostamaan 35&nbsp;100 megawattin (2022: 31&nbsp;571 MW), tuulivoimalaitosten kapasiteettiä 29&nbsp;600 megawattiin (2022: 11&nbsp;396 MW), aurinkovoimalaitosten kapasiteettia 52&nbsp;900 megawattiin (2022: 9&nbsp;426 MW). Vuonna 2022 uusiutuvilla tuotantotavoilla synnytettiin jo yli 40 prosenttia Turkin sähköntarpeesta (yhteensä 325,09 TWh). Esimerkiksi tuulienergian osuus oli jo lähes 11&nbsp;% ja aurinkoenergian melkein 5&nbsp;% (2022).

## Katso myös
* Baku–Tbilisi–Ceyhan-öljyputki
* Yusufelin pato

## Lähteet
Meteora (täsmennyssivu)

**Meteora** tai **Metéora** () voi viitata seuraaviin:

* Metéora, luonto- ja luostarialue Thessaliassa Kreikassa
* Metéoran kunta, kunta Tríkalan alueyksikössä Thessalian alueella Kreikassa
* *[[Metéora (elokuva)|Metéora]]*, Spýros Stathoulópouloksen elokuva
* *[[Meteora (albumi)|Meteora]]*, Linkin Parkin albumi
* *[[Meteora sporadica]]*, alkueläinlaji
Maanantaikappale (autot)

**Maanantaikappale** on autoluokka, joka yleisesti ottaen tarkoittaa ajoneuvoja, joissa on selkeitä valmistusvikoja, kuten mekaanisia ongelmia tai muita laatua koskevia ongelmia. Käsite kuvastaa epäsymmetrisen informaation seurauksia käytettyjen autojen markkinoilla. Termin englanninkielistä vastinetta käytettiin alun perin kuvaamaan huonolaatuisia uusia autoja, ja se esiintyi muun muassa Volkswagenin mainoskampanjassa 1960-luvulla.
## Katso myös
* Autokauppias
* Auto

## Lähteet
Vineyard-liike

**Vineyard-liike** (virallisesti **Association of Vineyard Churches**) on maailmanlaajuinen seurakuntaliike, jonka tavoitteena on julistaa kristinuskon sanomaa nykykulttuurin keinoin. Vineyard-liike kuuluu evankelikaaliseen kenttään. Liikkeen juuret ovat 1970-luvun Jeesus-liikkeessä, jossa joukko kristittyjä kokoontui vuonna 1976 kotiseurakuntaliikkeenä Yhdysvaltain Kalifornian Yorba Lindassa. Calvary Chapelin yhteydessä toiminut seurakunta järjesti ensimmäisen jumalanpalveluksen vuonna 1977. Tuolloin seurakunnan johtajaksi tuli John Wimber (1934–1997). Vineyard USA on noin 600 seurakunnan yhteisö.

## Historia
Vineyard-liike sai alkunsa Chuck Smithin 1960-luvulla perustaman Calvary Chapel -kirkon haarautumana. Calvary Chapel -kirkon juuret juontavat puolestaan niin sanottuun Jeesus-liikkeeseen. Vineyard-liikkeen toivat Suomeen Cai ja Katja Talvio vuonna 1996 Kanadasta, jossa he olivat osallistuneet Vineyard-seurakunnan toimintaan.

Ensimmäinen Vineyard-seurakunta perustettiin Los Angelesiin vuonna 1974 Kenn Gulliksen toimesta. Gulliksenin johtamaan Vineyardiin liittyi tavallisia ihmisiä, mutta myös tunnettuja näyttelijöitä ja muusikoita kuten Bob Dylan, T-Bone Burnett ja Keith Green. Ensimmäiset tytärseurakunnat istutettiin vuonna 1975. Vuoteen 1982 mennessä oli syntynyt seitsemän Vineyard-seurakuntaa.

## Toiminta
### Vineyard USA
Hallitus on Vineyard USA:n hallintoelin. Hallintomuoto on vapaa kirkko, joten paikalliset Vineyard-seurakunnat voivat hallita itseään vapaasti, kunhan ne eivät riko Vineyard-yhteisön uskoa tai käytäntöjä. Vineyard USA koostuu kahdeksasta alueesta, joita johtaa kukin alueellinen valvoja. Jokaisella alueella on myös alueellisia pastoraalisen hoidon johtajia, jotka valvovat pientä pastoreiden ryhmää tietyllä maantieteellisellä alueella. Kansallinen johtaja on Vineyard USA:n toimitusjohtaja ja työskentelee kansallisen hallituksen kanssa varmistaakseen, että Vineyard USA saavuttaa tavoitteensa.

### Pohjoismaat
Pohjoismaiset Vineyard-seurakunnat muodostavat yhdessä Vineyard Nordic-kirkkokunnan, johon kuuluvat Norjan, Ruotsin, Suomen ja Tanskan seurakunnat. Ruotsissa ensimmäinen seurakunta perustettiin Tukholmassa vuonna 1992. Vineyard-liike on harjoittanut seurakuntaistutusta alusta alkaen. Pohjoismaisten seurakuntien välillä tehdään yhteistyötä säännöllisten johtajakonferenssien sekä Mullsjössä järjestettävän pohjoismaisen kesäleirin kautta.

## Lähteet
Garry Tallent

**Garry Wayne Tallent** (s. 27. lokakuuta 1949) on yhdysvaltalainen muusikko, joka tunnetaan Bruce Springsteen and The E Street Bandin bassokitaristina. Tallent on Springsteenin ohella ainut yhtyeessä yhä vuonna 2025 vaikuttava alkuperäisjäsen. Hän on myös taustalaulanut ja soittanut tuubaa E Street Bandissa. Tallent on E Street Bandin ohella toiminut musiikkituottajana ja julkaissut kaksi sooloalbumia vuosina 2016 ja 2019.
Veikko Järvinen (kauppaneuvos)

**Veikko Aleksanteri Järvinen** (s. 19. toukokuuta 1930 Kalanti) on suomalainen eläköitynyt yritysjohtaja ja osuustoimintaliikkeen vaikuttaja, joka on saanut kauppaneuvoksen arvonimen.

Järvinen kävi Turun kaupungin kauppakoulun 1946–1948 ja myymälänhoitajan koulutuksen 1948 sekä liha-alan koulutuksen 1951, myyntityönneuvojien koulutuksen 1956 ja myymäläintarkastajien koulutuksen 1959. Hän on suorittanut myös liikkeenjohdon koulutuksia. Järvinen oli Osuusliike Tarmolan myymäläharjoittelija ja myymäläapulainen Turussa 1944–1946, myymälänhoitaja 1948–1956, myyntityönneuvoja 1957–1958 ja myymäläintarkastaja 1959. Osuuskauppa Perhelän myymäläintarkastaja Järvenpäässä hän oli 1959 ja hallinnollinen sihteeri ja henkilöstöasiainhoitaja 1960–1961.

Osuusliike Eteläpohjan toimitusjohtaja Seinäjoella Järvinen oli 1963–1970, Osuusliike Tarmolan kaupallinen johtaja Turussa 1971, Osuusliike Imatran toimitusjohtaja 1971–1977, Osuusliike Voiman toimitusjohtaja Tampereella 1977–1981 ja Keskusosuusliike OTK:n kenttäjohtaja 1981–1983. Järvinen oli E-osuuskunta Ekan hotelli- ja ravintolatoimialan toimialajohtaja 1983–1984 ja Oy Renlund Ab:n toimitusjohtaja 1985–1990. Hän oli lisäksi Asunnonhankinta Oy Seinäjoen Hakan toimitusjohtaja 1964–1970 ja Seinäjoen kaupunginvaltuuston jäsen 1967–1970. Hänellä on ollut myös useita osuustoiminnallisia ja muita luottamus- ja asiantuntijatehtäviä. Kauppaneuvoksen arvonimen Järvinen sai 1987.  

## Lähteet
Byrkjelo

**Byrkjelo** on taajama Gloppenin kunnassa Vestlandin läänissä Norjassa. Taajaman pinta-ala on 0,5 neliökilometriä ja asukasluku 333 vuonna 2022. Byrkjelossa on Tine-yhtiön meijeri.

## Lähteet

## Aiheesta muualla
Re (taajama)

**Re** tai **Reed** on taajama Gloppenin kunnassa Vestlandin läänissä Norjassa. Taajaman pinta-ala on 0,4 neliökilometriä ja asukasluku 374 vuonna 2022.

## Lähteet

## Aiheesta muualla
Helga Hjetland

**Helga Kjellaug Hjetland** (s. 18. huhtikuuta 1948 Vågsøy) on norjalainen opettaja ja ammattiyhdistysjohtaja. Hän johti Utdanningsforbundet-ammattiliittoa vuosina 2001–2009. Tätä ennen hän oli Norsk Lærarlag -liiton puheenjohtaja vuosina 1994–2001, ennen kuin siitä tuli osa Utdanningsforbundetia. Hjetland varttui Sandanessa Gloppenin kunnassa.
## Lähteet

## Aiheesta muualla
Knut Gjengedal

**Knut Gjengedal** (17. lokakuuta 1900 Gloppen – 14. helmikuuta 1973) oli norjalainen opettaja ja kirjailija. Hän julkaisi neljä romaania, kolme novellikokoelmaa ja kuusi lastenkirjaa. Omakustanteinen esikoisteos *Guten fraa einsemda* ilmestyi vuonna 1928. Romaaneissaan Gjengedal nostaa esiin maaseudun suvaitsemattoman asenneilmapiirin ongelmia. Gjengedalin lastenkirjoissa maaseutua kuvataan myönteisemmin, ja arvostelun kohteena on kyläkoulujen lakkauttaminen.

## Bibliografia
### Romaanit
* *Guten fraa einsemda* (1928)
* *Stengslor* (1930)
* *Berre ei mor* (1931)
* *Eldrig Flun og Briteborna* (1933)
### Novellikokoelmat
* *Vestanfrå villmarkene* (1935)
* *Slikt hender* (1936)
* *Det brenn ein lengsel* (1946)
### Lastenkirjat
* *Kronekongen og andre soger* (1948)
* *Bortanfor Blåbreen* (1952)
* *Glomfolket* (1954)
* *Gutane i Glomgrenda* (1963)
* *Mine fjell og mine dalar* (1961)
* *Frå skogen og villmarka* (1964)
## Lähteet

## Aiheesta muualla
Firda Tidend

**Firda Tidend** on norjalainen vuonna 1924 perustettu paikallislehti, jonka kotikunta on Gloppen. Se ilmestyy paperisena kahdesti viikossa. Lehden suurin osakkeenomistaja on Norjan keskustapuolue (45 %).
## Lähteet

## Aiheesta muualla
* Lehden verkkosivut
Alto Molócuen piiri

**Alto Molócuen piiri** () on Mosambikin keskiosissa sijaitseva, Zambezian maakuntaan kuuluva piiri. Piirikeskus on Alto Molócuen kaupunki (Vila de Alto Molócuè), joka sijaitsee linnuntietä 262 kilometriä maakuntakeskus Quelimanesta pohjoiskoilliseen. 

## Piiri ja sen naapurit, aluehallinto
Alto Molócuen naapureina ovat idässä Gilén piiri, etelässä Ilen ja Mulevalan piirit, lännessä Guruén piiri sekä pohjoisessa Nampulan maakunnan Maleman ja Ribauen piirit.

Piirin pinta-ala on noin 6&nbsp;386 neliökilometriä, yhden lähteen mukaan 6&nbsp;343 km² (2005), mutta erään lähteen mukaan yllättäen jopa 8&nbsp;971,6 km² (2021). 

Alto Molócuèn piiri voidaan jakaa korkeussuhteiden perusteella kolmeen vyöhykkeeseen. Matalan tasangon vyöhyke (400–700 m merenpintatasolta) kattaa suurimman osan piiristä, keskitasangon vyöhyke (700–1000 m) ja pieni korkeatasankovyöhyke, jossa maasto yltää yli 1000 metrin korkeuteen.

Paikallistasolla piiri jakautuu kahteen hallinto-alueeseen (): P.A Alto Molócuè ja P.A. Nauela. Hallintoalueet jaetaan edelleen 12 paikkakuntaan (localidades).

## Väestö
Mosambikin tilastoviranomaisen väkilukuarvio on 404&nbsp;252 asukasta (2022). Edellisten vuosikymmenten aikana väkiluku on kehittynyt seuraavasti: 185&nbsp;224 (VL 1997); 275&nbsp;155 (VL 2007) ja 341&nbsp;184 (2017).

Väestöstä lukutaidottomia on 34,7 prosenttia (2021; vuonna 1997: 69&nbsp;%); miehillä lukutaito oli selvästi yleisempää kuin naisilla (1997). Väestön valtakieli on paikalliskieliin lukeutuva lomwe (elomwe) eli länsimakuan kieli (1997). Mosambikin virallista kieltä portugalia puhui vain 40,3 prosenttia piirin asukkaista; miehet huomattavasti naisia useammin (1997).

Väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli Alto Molócuen piirin asukkaista 59,7 prosenttia (241&nbsp;360/404&nbsp;252). Unescon Zambeziaan keskittyvän raportin ja maakunnan terveystilaston mukaan mukaan lasten moniulotteinen köyhyys on Zambezian maakunnassa erittäin yleistä (59,1 % lapsista). Lisäksi esimerkiksi alle 5-vuotiaitten krooninen aliravitsemus (44,6&nbsp;%) ja anemia sekä lapsikuolleisuus (6,84&nbsp;%) on hyvin korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, joka osaltaan kuvastaa äärimmäisen köyhyyden yleisyyttä koko maassa.

## Talous
Maatalous on hallitseva toimiala. Keskeisessä asemassa on paikallisten lajikkeiden vuoroviljely perhetiloilla. Maataloustuotantossa sadeolosuhteet ja sateisemman vuodenajan kasvukausi on keskeisessä asemassa. Koska maaperä ei juuri varastoi vettä, katoriski on suuri. Viljelykasveihin lukeutuvat maniokki, maissi, lehmänpapu, durra, ja jossain määrin maapähkinä, riisi ja bataatti. 

Piiri on liikenteellisesti tärkeän reitin varrella. Mosambikin kansallinen maantie N1 kulkee Alto Molócuen kaupungin kautta. 

## Lähteet
Farid Seiful-Muljukov

**Farid Mustafjevitš Seiful-Muljukov** (, ; 19. marraskuuta 1930, Taškent – 4. kesäkuuta 2016, Moskova) oli tataaritaustainen venäläinen ja neuvostoliittolainen kansainvälisen tason toimittaja, orientalisti, televisiojuontaja, Venäjän federaation kunniataiteilija (1995). Toimittajantyössään Seiful-Muljukov keskittyi etenkin Lähi-itään. Hän tapasi ja haastatteli monia tunnetuja henkilöitä kuten Egyptin presidentti Gamal Abdel Nasser ja Kuuban presidentti Fidel Castro.

## Elämä ja ura
Seiful-Muljukov syntyi tataariperheeseen nykyisen Uzbekistanin pääkaupungissa Taškentissa. Äidinsä puolelta hän kuului tunnettuun kauppiashallitsijasukuun Jaušev (*Yawşevlar)* ja täten hänen isoisänsä oli sen viimeinen perijä, filantrooppi Mullagali Jaušev. (*Mullağali Yawşev;* 1864–1927).

Vuonna 1954 Seiful-Muljukov valmistui Moskovan itämaisen tutkimuksen instituutin Lähi-idän tiedekunnan arabian kielen osastolta.

Toimittajanuran alun hän sai vuonna 1953 lehdessä "Iltainen Moskova" (Вечерняя Москва). Seuraavaksi Seiful-Muljukov työskenteli lehdessä "Kansainvälinen elämä" (Международная жизнь) vuoteen 1957, jonka jälkeen "Itäinen Liira" kustantamossa (Восточная лира) ja lehdessä "Moderni Itä" (Современный Восток).

1960-luvun alussa Seiful-Muljukov toimi Neuvostoliiton ministerineuvoston alaisessa radio- ja televisiokomiteassa sekä oli "kansainvälisen tiedon kommentaattori" Neuvostoliiton valtion televisio- ja radioyhtiön "Viimeisimmät Uutise" -lehden toimituksessa. (Последних известий). Vuonna 1968 hän toimi apulaispäätoimittajana. Tämän jälkeen Seiful Muljukov työskenteli vuoteen 1974 Libanonin Neuvostoliiton radion ja television toimiston päällikkönä (sisältäen myös Syyrian, Jordanian, Kyproksen ja Arabian niemimaan maat). Vuodesta 1974 Neuvostoliiton keskustelevisio- ja radiolähetysten poliittinen tarkkailija; vuodesta 1990 toimiston päällikkö Sveitsissä ja vuodesta 1992 luovan yhdistyksen "Euraasia" (Евразия) johtaja; vuoteen 1996 Ostankinon televisioyhtiön (Moskova) "Kansainväliset ohjelmat" (Международные программы) -yhdistyksen johtaja. Vuodesta 1965 Seiful Muljukov oli alkanut esiintyä eri TV-ohjelmissa. Hän oli yksi "Nykymaailmassa" (Сегодня в мире) ohjelman luojista ja juontajista.

Journalistisessa työssään Seiful-Muljukov keskittyi etenkin Lähi-idän maihin. Hän haastetteli- ja tapasi monia kansainvälisiä hahmoja kuten Gamal Abdel Nasser, Hussein (Jordania), Jasser Arafat, Hafiz al-Assad, Nur Muhammad Taraki, Mohammad Najibullah, Ruhollah Khomeini, Fidel Castro. Seiful-Muljukov teki yli kolmekymmentä journalistista dokumenttielokuvaa. Hänen artikkeleitaan julkaistiin johtavissa venäläisissä aikakausilehdissä.

## Lähteet

## Aiheesta muualla
* Farid Seiful-Muljukovin kuolinilmoitus venäläisessä uutislähetyksessä
* Dokumentti (venäjäksi)
OnklP

**OnklP** (oik. **Pål Tøien**; s. 12. toukokuuta 1984 Asker) on norjalainen rap-artisti. Hän muutti Lillehammeriin 12-vuotiaana ja aloitti siellä musiikin tekemisen ystävänsä Johnny Silsethin (artistinimeltään Jaa9) kanssa. He perustivat Jaa9 & OnklP -duon vuonna 2002 ja julkaisivat kaksi vuotta myöhemmin esikoislevynsä *Sjåre brymæe*. Kaksikko on julkaissut sittemmin useita levyjä. Lisäksi OnklP on tehnyt omaa musiikkia ja vieraillut muiden artistien kappaleissa.
## Diskografia
### Albumit
**Jaa9 & OnklP**
* *Sjåre brymæe* (2004)
* *Bondedramatikk* (2008)
* *Sellout!* (2009)
* *Lasse & Geir* (2011)
* *Diskoteket er stengt* (2014)
**OnklP**
* *Det kunne vært deg* (2005)
**OnklP & De Fjerne Slektingene**
* *Slekta* ja *Slekta II* (2014)
## Lähteet

## Aiheesta muualla
Cardigan (kappale)

**Cardigan** on yhdysvaltalaisen laulaja-lauluntekijä Taylor Swiftin kappale vuodelta 2020. Kappaleen ovat säveltäneet Swift ja Aaron Dessner. Dessner toimii myös kappaleen tuottajana. ”Cardigan” on ensimmäinen single Swiftin albumilta Swiftin studioalbumilta *[[Folklore (Taylor Swiftin albumi)|Folklore]]*. Kappale julkaistiin albumin kanssa samaan aikaan 24. heinäkuuta 2020. 

"Cardigan" nousi Yhdysvalloissa suoraan singlelistan kärkeen. Swiftistä tuli samalla ensimmäinen artisti, joka sai albumi- ja singlelistan ykkössijat ensimmäisellä viikolla.

## Taustaa
Aaron Dessner sävelsi kappaleen instrumentaalisen taustamusiikikin yksin. Kappaletta ei oltu alunperin tarkoitettu Swiftin albumille. Dessner lähetti kappaleen Swiftille, kun tämä pyysi Dessneriä tekemään kanssaan musiikkia koronapandemian alkuvaiheessa. Swift kirjoitti kappaleeseen sanat ja laulumelodian. 

Kappale on genreltään folkmusiikkia. Siinä on piirteitä myös  indie rock -musiikista. Swiftin mukaan kappaleen sanat kertovat menetystä rakkaudesta. Kappale on osa kolmen laulun kokonaisuutta, jotka kertovat nuorten kolmoisdraamasta eri osapuolten näkökulmasta. Muut kappaleet ovat ”August” ja ”Betty”

Kappaleen alkuperäinen versio julkaistiin Swiftin albumilla *[[Folklore (Taylor Swiftin albumi)|Folklore]]* 24. heinäkuuta 2020. ”Cardigan” on albumin ensimmäinen single. Kappaleeseen on kuvattu Swiftin ohjaama musiikkivideo. Kappaleesta on julkaistu singlenä myös toinen versio "Cardigan" (Cabin in the Candlelight Version).

## Kaupallinen menestys
”Cardigan” nousi Yhdysvalloissa suoraan singlelistan kärkeen. Albumi *Folklore* nousi samalla viikolla albumilistan ykköseksi. Swiftistä tuli näin ensimmäinen artisti, joka sai Yhdysvaltojen albumi- ja singlelistan ykkössijat ensimmäisellä viikolla. Kappale nousi listaykköseksi myös Australiassa.

## Live-esitykset
Swift, Dessner ja Folklore-albumin toinen tuottaja Jack Antonoff esittivät kappaleen livenä Swiftin ** -livealbumilla. Esitys julkaistiin livealbumina ja videojulkaisuna marraskuussa 2020. Vuoden 2021 Grammy-gaalassa he esittivät kolmen kappaleen medleyn, johon kuuluivat kappaleet ”Cardigan”, ”August” ja ”Willow”. 

”Cardigan” on mukana Swiftin kiertueella *[[The Eras Tour]]* (2023–2024). Esitys leikattiin pois kiertueen konserttielokuvan *[[Taylor Swift: The Eras Tour]]* teatteriversiosta. Se on kuitenkin mukana elokuvan pidemmässä versiossa, joka myytiin yksinoikeudella Disney+-palvelulle.

## Singlen kappaleet

## Listasijoitukset

## Myyntipalkinnot

## Lähteet

## Aiheesta muualla
* Cardigan-kappaleen musiikkivideo
Carl Fredrik Scheffer

**Carl Fredrik Scheffer** (28. maaliskuuta 1715 Nyköping – 27. elokuuta 1786 Torrlösa) oli ruotsalainen kreivi ja valtiomies. 

Hän päätyi varhain virkauralle mutta osallistui hattupuolueen jäsenenä merkittävästi maan sisäisiin valtataisteluihin vuoden 1738 valtiopäivistä lähtien. Hän oli lähettiläänä Pariisissa vuosina 1743–1751, valtaneuvoston jäsenenä vuosina 1751–1765 ja kruununprinssi Gustavin, tulevan Kustaa III:n opintojen ohjaajana vuosina 1756–1762 saavuttaen tämän luottamuksen. 

Vuosien 1765–1766 valtiopäivien jälkeen Scheffer toimi kuninkaan vallan laajentamiseksi ja valmisteli kesällä 1772 yhdessä Kustaa III:n kanssa ehdotuksen uudeksi hallitusmuodoksi. Vuoden 1772 vallankumouksen jälkeen hän kuninkaan uskottuna neuvonantajana osallistui Kustaa III:n hallituksen alkupuolella toimeenpantuihin taloudellisiin ja finanssiuudistuksiin.

Scheffer valittiin vastaperustetun Ruotsin akatemian jäseneksi vuonna 1786, mutta hän ehti menehtyä ennen kuin otti aseman virallisesti vastaan.

Schefferin veli Ulrik Scheffer toimi muun muassa Turun akatemian kanslerina. Heidän isoisänsä oli historioitsija Johannes Schefferus.

## Lähteet

## Aiheesta muualla
Polyisobuteeni

**Polyisobuteeni** eli **polyisobutyleeni** tai **PIB** on polyolefiinien luokkaan kuuluva polymeeri. Polyisobuteenin valmistuksessa käytettävä monomeeri on isobuteeni. Polymeerillä on useita käyttökohteita. Polyisobuteenin CAS-numero on 9003-27-4.

## Ominaisuudet, valmistus ja käyttö
Polyisobuteenin ominaisuudet vaihtelevat polymeerin moolimassasta riippuen. Moolimassan ollessa 300&ndash;1&nbsp;600 g/mol ne ovat nesteitä ja noin 40&nbsp;000 g/mol asti tahmeita liimamaisia aineita. Tätä suuremmat polymeerit ovat kiinteitä mutta elastisia. Kaupallisten kiinteiden polyisobuteenien moolimassa on tavanomaisesti 100&nbsp;000&ndash;4&nbsp;000&nbsp;000 g/mol. Polyisobuteenin kiteisyysaste on alhainen, korkeimmillaan noin 20 %. Ne ovatkin amorfisia ja kumimaisia. Polyisobuteeni ei liukene veteen eikä laimeisiin happoihin tai emäksiin. Hiilivetyihin se kuitenkin liukenee. Se myös kestää suhteellisen hyvin hapettimia. Polyisobuteenin lasisiirtymälämpötila on noin -70 °C. Aine on lämmön- ja sähköneriste.

Polyisobuteenia valmistetaan radikaalipolymeroinnilla isobuteenista noin -80 &ndash; -70 °C:n lämpötilassa. Reaktion katalyytteinä käytetään alumiinikloridia tai booritrifluoridia. Liuottimena käytetään hiilivetyjä, esimerkiksi propaania tai heksaania.

Polyisobuteenia käytetään liimoissa ja voiteluaineissa. Polymeeriä käytetään myös paperin, tekstiilien ja sähköjohtojen pinnoittamiseen. Kun moolimassaltaan suureen polyisobuteeniin lisätään talkkia tai nokea, voidaan siitä tehdä vedeneristyslevyjä.

## Lähteet

## Aiheesta muualla
* Polyisobutylene (CAS 9003-27-4) 
*  Polymer Science Learning Center (PSLC): Polyisobutylene
Willow (Taylor Swiftin kappale)

**Willow** on yhdysvaltalaisen laulaja-lauluntekijä Taylor Swiftin kappale vuodelta 2020. Sen ovat säveltäneet Swift ja Aaron Dessner. Dessner toimii myös kappaleen tuottajana. 

Kappale julkaistiin Swiftin *[[Evermore]]*-albumilla 11. joulukuuta 2020. ”Willow” on albumin ensimmäinen single. Se nousi Yhdysvalloissa Billboard 100 -singlelistan kärkeen.

## Julkaisu ja kaupallinen menestys
”Willow” julkaistiin *[[Evermore]]*-albumilla 11. joulukuuta 2020. Kappale on albumin ensimmäinen single. Kappaleen musiikkivideo julkaistiin samaan aikaan albumin kanssa. Musiikkivideo on jatkoa Swiftin edellisen musiikkivideon ”Cardigan” tarinalle. Swift ohjasi videon itse. 

Kappaleesta julkaistiin useita remix-versioita. Ruotsalainen tuottaja Elvira teki ”Dancing With Version” -nimisen remixin. Neljä eri versiota koottiin remix-EP:lle *Willow: The Witch Collection*. ”90s Trend Remix” -niminen versio julkaistiin kesäkuussa 2021 samoihin aikoihin albumin vinyylipainoksen kanssa.

”Willow” nousi Yhdysvalloissa suoraan Billboard Hot 100 -singlelistan kärkeen. Se putosi toisella viikolla sijalle 38 mihin vaikutti muun muassa se, että joululaulut hallitsivat singlelistaa kyseisellä listaviikkolla. Kappale nousi listaykköseksi myös Kanadassa, Australiassa ja Singaporessa. Isossa-Britanniassa se oli listasijalla 3.

## Live-esitykset
Swift, Dessner ja Swiftin toinen tuottaja Jack Antonoff esittivät vuoden 2021 Grammy-gaalassa kolmen kappaleen medleyn, johon kuuluivat kappaleet ”Cardigan”, ”August” ja ”Willow”. ”Willow” on osa Swiftin kiertueen *[[The Eras Tour]]* vakituista ohjelmistoa ja mukana konserttielokuvassa *[[Taylor Swift: The Eras Tour]]*.

## Singlen kappaleet

## Listasijoitukset

## Myyntipalkinnot

## Lähteet

## Aiheesta muualla
* Willow-kappaleen musiikkivideo
Bobi

**Bobi** (11. toukokuuta 1992 – 21. lokakuuta 2023) oli maailman vanhimmaksi elänyt koira, joka kuoli 31-vuotiaana Conqueirosissa Portugalissa. Edellinen ennätys oli vuodelta 1939, kun australialainen Bluey kuoli 29 vuoden ja viiden kuukauden ikäisenä.

Bobi oli rodultaan alentejonkoira. Se eli koko elämänsä Conqueirosin kylässä Portugalin länsirannikon lähellä.
 
## Lähteet
Ulrik Scheffer

**Ulrik Scheffer** (1716–1799), kreivi, oli ruotsalainen valtiomies. Hän lähti vapaaehtoisena Suomen sotaan 1741 ja tuli 1742 luutnantiksi Karjalan rakuunarykmenttiin. Hän taisteli 1744–1748 Ranskan armeijan upseerina Itävallan perimyssodassa. Hän oli valtiopäivillä hattupuolueen edustaja. Veljensä Carl Fredrik Schefferin jälkeen hän oli lähettiläänä Pariisissa 1751–1764. Hän tuli 1769 valtaneuvokseksi, vallankaappauksen jälkeen 1772 kansliapresidentiksi ja Turun akatemian kansleriksi. Scheffer vaikutti myöhemmin merkittävästi sekä ulkopolitiikkaan – hänen ansiokseen katsotaan muun muassa 1780 solmittu kolmen pohjoisen valtion välinen aseellinen puolueettomuusliitto – että sotalaitosta ja valtion taloutta koskeviin asioihin.

## Lähteet

## Aiheesta muualla
TAI Kaan

**TAI Kaan** eli **TF** (Turkish Fighter, ), aiemmin **TF-X**, on turkkilaisen Turkish Aerospace Industriesin (TAI) ja brittiläisen BAE Systemsin kehittämä viidennen sukupolven jokasään suihkuhävittäjälentokone. Turkissa kone tunnetaan nimellä *Milli Muharip Uçak* (MMU), suom. *kansallinen hävittäjälentokone*. 

## Kehitys

Kehitys alkoi 2010-luvun alussa, kun Turkissa päätettiin suunnitella oma seuraavan sukupolven hävittäjälentokone, joka korvaisi F-16 -koneet. Puolustusvirasto valitsi Turkish Aerospace Industries koneen suunnittelijaksi toukokuussa 2016. Tammikuussa 2017 TAI ja BAE systems päättivät yhdessä, että BAE avustaa hävittäjän suunnittelussa noin 100 miljoonan punnan sopimuksella.

Nimi *Kaan* annettiin toukokuussa 2023 pidetyssä tilaisuudessa. Valmiin koneen ensimmäisen lennon oli määrä tapahtua vuoden 2023 lopussa, mutta se lennettiin 21. helmikuuta 2024. Turkin ilmavoimat saisivat koneitaan vuoteen 2030 mennessä.

TAI Kaan on kaksimoottorinen viidennen sukupolven hävittäjä eli esimerkiksi sisältää kehittynyttä häiveteknologiaa, materiaaleja, digitaalisia järjestelmiä ja AESA-tutkan sekä pystyy ns. supercruiseen (yliääninopeuteen ilman jälkipoltinta). Kone on suunniteltu ensisijaisesti ilmaherruushävittäjäksi, mutta kykenee luultavasti moniin tehtäviin. Tulevaisuudessa hävittäjä voisi ohjata miehittämättömiä lennokkeja, kuten Bayraktar Kızılelmaa.

## Käyttäjät

* Turkin ilmavoimat (tulevaisuudessa)

## Lähteet

## Aiheesta muualla
*Turkin uusi superhävittäjä
Turkin tasavallan valtion ritarikunta

**Turkin tasavallan valtion ritarikunta** () on turkkilainen kunnianosoitus, joka perustettiin vuonna 1988. Sitä myönnetään valtionpäämiehille, jotka ovat kehittäneet Turkin ja kotimaansa välisiä ystävällismielisiä suhteita. Kunniamerkin ensimmäinen saaja oli Puolan presidentti Lech Wałęsa, jolle se myönnettiin vasta 1994.

Kunnianosoitusta myöntää Turkin presidentti, ja sitä myönnetään kahdessa luokassa. Vuonna 2013 ritarikunnan ulkoasuun tehtiin uudistuksia:

*  ritarikunnan nauha

## Lähteet
Gilén piiri

**Gilén piiri** () on Mosambikin Zambezian maakuntaan kuuluva piiri. Piirikeskus on Gilén taajama, joka sijaitsee linnuntietä 248 kilometriä maakuntakeskus Quelimanesta koilliseen. 

## Piiri ja sen naapurit, aluehallinto
Gilén piirin naapureina ovat etelässä Pebanen piiri sekä lännessä Mulevalan piiri ja Alto Molócuen piirit. Pohjoisessa ja koillisessa ovat vastassa Nampulan maakunnan Ribauen, Murrupulan, Mogovolasin ja Moman piirit.

Piirin pinta-ala on noin 8&nbsp;875 neliökilometriä. Tosin erään lähteen mukaan pinta-ala olisi 8&nbsp;972 km² (2021) ja toisen lähteen mukaan 9&nbsp;526 km² (2005). 

Paikallistasolla piiri jakautuu kahteen hallinto-alueeseen (): P.A Alto Ligonha ja P.A. Gilé. Hallintoalueet jaetaan edelleen 14 paikkakunnaksi (localidades).

## Väestö
Mosambikin tilastoviranomaisen väkilukuarvio on 249&nbsp;333 asukasta (2022). 
Edellisten vuosikymmenten aikana väkiluku on kehittynyt seuraavasti: 126&nbsp;988 (VL 1997); 171&nbsp;091 (VL 2007) ja 222&nbsp;387 (2017, prelim.).

Väestöstä lukutaidottomia on 39,4 prosenttia (2021; vuonna 1997: 70&nbsp;%); miehillä lukutaito oli selvästi yleisempää kuin naisilla (1997). Väestön valtakieli on paikalliskieliin lukeutuva lomwe (elomwe) eli länsimakuan kieli (1997). Mosambikin virallista kieltä portugalia puhui vain 37,4 prosenttia piirin asukkaista; miehet yli kaksi kertaa naisia useammin (1997).

Väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli Gilén piirin asukkaista 60,3 prosenttia (150&nbsp;401/249&nbsp;333). Unescon Zambeziaan keskittyvän raportin ja maakunnan terveystilaston mukaan mukaan lasten moniulotteinen köyhyys on Zambezian maakunnassa erittäin yleistä (59,1 % lapsista). Lisäksi esimerkiksi alle 5-vuotiaitten krooninen aliravitsemus (44,6&nbsp;%) ja anemia sekä lapsikuolleisuus (6,84&nbsp;%) ovat hyvin korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, joka osaltaan kuvastaa äärimmäisen köyhyyden yleisyyttä koko maassa.

## Talous
Maatalous ja kaivosteollisuus ovat keskeisiä toimialoja. Enemmistö viljellystä peltopinta-alasta koostuu 0,5–2 hehtaarin pientiloista.

Piirin turistinähtävyyksiin kuuluvat muun muassa Invihan kuumat lähteet ja Pebanen piirin kanssa yhteinen Gilén kansallispuisto (Parque Nacional de Gile).

## Lähteet

## Aiheesta muualla
Damir Islamov

**Damir Nazirovitš Islamov** (, ; 13. lokakuuta 1996 Venäjä – 7. maaliskuuta 2022 Ukraina) oli tataaritaustainen venäläinen sotilas, arvoltaan yliluutnantti. Hän kaatui 25-vuotiaana Ukrainan sodassa toimiessaan panssariryhmän komentajana. Kuolemansa jälkeen Islamoville pystytettiin patsas Leninogorskiin (Tatarstan) ja hänelle myönnettiin Venäjän federaation sankari -nimike.

## Lähteet

## Aiheesta muualla
* "Damir Islamov - Venäjän sankari postuumisti. Tarina sankarin urotyöstä ja elämästä" (venäjäksi)